Regionsudvalgets udtalelse om »Grønbog om innovation« (96/C 182/01)

Regionsudvalget vedtog på sin 12. plenarforsamling af 20.-21. marts 1996 (mødet den 21. marts 1996) en udtalelse om »Grønbog om innovation«.

REGIONSUDVALGET vedtog:

- under henvisning til Europa-Kommissionens beslutning af 27. december 1995 om at høre Regionsudvalget;

- under henvisning til Regionsudvalgets beslutning af 18. juli 1995 om at overdrage udarbejdelsen af denne udtalelse til Underudvalg 7 »Borgernes Europa, Forskning, Kultur, Ungdom og Forbrugerspørgsmål«;

- under henvisning til Europa-Kommissionens grønbog (KOM(95) 688 endelig udg.);

- under henvisning til, at Underudvalg 7 vedtog denne udtalelse enstemmigt på sit møde den 27. februar 1996 (Ordfører: Claude de Granrut) (CdR 61/96 fin);

enstemmigt følgende udtalelse.

1. Indledning

Regionsudvalget tager sit udgangspunkt i følgende betragtninger:

1.1. I unionstraktatens artikel 130 hedder det: »Fællesskabet og medlemsstaterne sørger for, at de nødvendige betingelser for udviklingen af fællesskabsindustriens konkurrenceevne er til stede«. Det drejer sig navnlig om »at fremme udnyttelsen af det industrielle potentiale i politikkerne for innovation, forskning og teknologisk udvikling«.

1.2. I hvidbogen om »Vækst, Konkurrenceevne og Beskæftigelse« og hvidbogen om »Almen Uddannelse og Erhvervsuddannelse« understreges betydningen af immateriel kapital (uddannelse, kvalifikationer, innovationsegnethed, virksomhedstraditioner) for økonomisk og social velstand i Europa. Disse fordele skal udnyttes til at skabe et grundlag for en bæredygtig udvikling for de europæiske økonomier, så de kan klare sig i den internationale konkurrence, samtidig med at der skabes de nødvendige millioner af arbejdspladser.

1.3. Monika Wulf-Mathies, kommissionsmedlem med ansvar for regionalpolitik, påpegede i sin tale på Regionsudvalgets 11. plenarforsamling den 17. og 18. januar 1996, at en stærk og dynamisk innovationspolitik i Europa er forudsætningen for rentabilitet, Europas økonomiske konkurrenceevne, jobskabelse, fysisk planlægning, social samhørighed og i bredere forstand en forbedring af borgernes levevilkår.

1.4. En første diagnose af Europas situation på innovationsområdet blev til på grundlag af den europæiske rapport om indikatorer for videnskab og teknologi, som blev udarbejdet på foranledning af det forhenværende kommissionsmedlem for videnskab, forskning og udvikling, professor Ruberti, i 1994.

1.5. Kommissionen udarbejdede og fremlagde på Det Europæiske Råds møde i Madrid den 20. december 1995 en grønbog om innovation, som skulle lægge op til en europæisk strategi for fremme af innovation. Målsætningen heri er udover aktivitets- og jobskabelse i denne sektor tillige, at dette instrument skal sikre økonomiske og samfundskulturelle fremskridt for unionsborgerne.

1.6. Denne grønbog indeholder nogle almindeligt tilgængelige, fundamentale betragtninger for alle, som er berørt af udfordringerne i forbindelse med udvikling og udbredelse af innovation, heriblandt først og fremmest de regionale og lokale myndigheder, og Regionsudvalget har derfor besluttet under henvisning til artikel 198 C i Traktaten om Oprettelse af Det Europæiske Fællesskab at udarbejde en udtalelse om spørgsmålet.

1.7. Regionsudvalget har tidligere beskæftiget sig med problemer i tilknytning til innovation:

- udtalelsen om det integrerede program for små og mellemstore virksomheder og håndværksfagene (CdR 18/95) ();

- udtalelsen om Europa på vej mod informationssamfundet - en handlingsplan (CdR 21/95) ();

- udtalelsen om industriens konkurrenceevne i Den Europæiske Union (CdR 140/95) ();

- udtalelsen om programmet for fremme af multimedieindholdet INFO 2000 (CdR 22/96) ().

2. Generelle bemærkninger

2.1. Grønbogen

2.1.1. Regionsudvalget hilser dette dokument velkommen. Der gøres først rede for den nye situation og udfordringerne i forbindelse med innovation. Derefter foretages en kritisk analyse, positivt forstået, af situationen i Europa. Endelig præsenteres en række betragtninger og nogle konkrete forslag til, hvorledes der kan tilvejebringes en virkelig innovationsfremmende strategi, som Unionen og medlemsstaterne kan benytte. Den europæiske økonomis konkurrenceevne er baseret på en innovation, som i første instans vedrører virksomhederne, men også og mere generelt miljø, sundhed, infrastrukturer, energi og fysisk planlægning.

2.1.2. Regionsudvalget godkender Kommissionens fremgangsmåde, der går ud på at påvise, at alle institutionelle, økonomiske og sociale aktører kan bidrage til virkeliggørelsen af denne politik. Det er vigtigt, at der inden for rammerne af et virkeligt partnerskab mellem de forskellige berørte samfund fastlægges retningslinjer. Disse skal dels korrigere de dysfunktioner, som for øjeblikket er kendetegnende for Europa, specielt når det drejer sig om udbredelse af kendskab til og udnyttelse af foreliggende resultater, dels skal de skabe større overensstemmelse mellem de innovationssystemer, som er strukturgrundlaget i Europa. Regionsudvalget finder det nødvendigt med en gennemgribende koordinering af de eksisterende bestemmelser både på europæisk, nationalt, regionalt og lokalt plan under hensyntagen til nærhedsprincippet.

2.1.3. Regionsudvalget glæder sig over den plads, som Kommissionen har givet de regionale og lokale myndigheder blandt de deltagere, som flere gange er omtalt i grønbogen. Kommissionen understreger nødvendigheden af decentraliseret innovationsfremme, og det af tre hovedårsager: De regionale og lokale myndigheder er de beslutningsniveauer, som er borgerne og de økonomiske aktører nærmest; hertil kommer, at forsknings- og innovationspolitik generelt falder ind under deres kompetenceområde, og endelig involverer innovationens tværgående karakter samtlige de politikker, som henhører under de regionale og lokale myndigheders ansvarsområde (uddannelse, faglig uddannelse, miljø, fysisk planlægning, lokalområdernes udvikling samt støtte til SMV'er).

2.1.4. Regionsudvalget glæder sig over at kunne være med til at fastlægge en innovationsfremmende politik i Europa og navnlig over, at det har fået mulighed for at påpege, at de regionale og lokale myndigheders rolle er vigtig for en styrkelse af innovationskapaciteten i Europa.

2.1.5. Regionsudvalget stiller sig dog kritisk over for, at grønbogen ikke foretager en prioritering af aktionerne. De planlagte aktionslinjer er for bredt anlagte. Skal der opnås effektive resultater, må man koncentrere sig om nogle få prioriterede områder.

2.2. Konsekvenserne for de regionale og lokale myndigheder

2.2.1. Regionsudvalget er enig i den tanke, at en målrettet innovationsfremmende politik, hvis grundlag er virksomhedernes innovationskapacitet og de offentlige myndigheders opbakning af disse, er en forudsætning for at fastholde og øge konkurrenceevnen og antallet af beskæftigede i Europa. Det er nødvendigt, at alle økonomiske og sociale deltagere, offentlige som private, forstår den strategiske betydning af, at det videnskabelige og teknologiske potentiel i Europa udmøntes i innovationer, der kan øge produktiviteten og kvaliteten af eksisterende produkter og åbne for nye produkter, som igen vil forny Europas økonomiske mønster.

2.2.2. Regionsudvalget mener også, at innovation er en kollektiv proces, som er betinget af de givne sociale vilkår. Samfundets politiske og institutionelle struktur, men også dets økonomiske struktur, er bestemmende for såvel dets innovationskapacitet som dets accept af nyskabelser. De lokale aktørers deltagelse og motivation er ikke alene en garanti for udformningen af en dynamisk forsknings- og innovationspolitik, men også for at denne kan accepteres af såvel arbejdstagere som virksomheder og borgerne i almindelighed. De lokale og regionale myndigheder har et stort ansvar for, at lokale aktører inddrages i bestræbelserne for at fremme innovation.

2.3. Støtte til innovation

2.3.1. Regionsudvalget mener, at de regionale og lokale myndigheder bør være med til at skabe et retsligt, økonomisk, finansielt og uddannelsesmæssigt grundlag, som kan fremme innovation. De regionale og lokale myndigheder har et kendskab til de økonomiske behov på lokalt plan, når det drejer sig om tekniske bestemmelser, beskyttelse af det immaterielle og forenkling af administrative procedurer. Det gør dem uundværlige, når de optimale betingelser for gennemførelsen af en innovationspolitik skal tilvejebringes.

2.3.2. Regionsudvalget finder, at finansiel støtte til forsknings- og innovationscentre i virksomhederne fortsat bør prioriteres af de offentlige myndigheder, trods den øgede belastning af de offentlige budgetter.

I denne forbindelse er det ganske givet vigtigt, at man skaber interesse for innovationsudfordringen i private finanskredse i Europa. Sådanne bestræbelser, som generelt bør være et led i etableringen af Den Økonomiske og Monetære Union, bør medvirke til at fremme udviklingen af et nyt syn på bankvirksomhed, hvor man i højere grad accepterer den risiko, der er forbundet med finansiering af forskning og udvikling. Det er også vigtigt, at multinationale selskaber med økonomiske midler og en god innovationspraksis stiller denne praksis til rådighed for SMV/SMI.

Endelig er Regionsudvalget af den opfattelse, at Kommissionen må præcisere reglerne for strukturfondenes deltagelse i finansieringen af risikomidler, som har til formål at støtte etablering eller udbygning af virksomheder. Det ville være ønskeligt, om disse regler kunne være operationelle, når videreførelsen af bestemte regionale programmer for perioden 1997-1999 og fastlæggelsen af nye programmer fra år 2000 skal forhandles. Det ville også være hensigtsmæssigt med en revision af de nationale regler for at få bragt overensstemmelse mellem de forskellige støtteordninger.

2.3.3. Regionsudvalget finder det nødvendigt med politiske tiltag, som stimulerer til innovation med henblik på forbedring af fremstillingsmetoder, udvikling af nye industri- og tjenesteydende produkter og uddannelser med det formål at skabe bedre vilkår for SMV/SMI. Det er vigtigt, at alle SMV/SMI'er har adgang til et innovations- og forskningsnet. Den Europæiske Union har allerede gjort en del på dette område ved at støtte de bestræbelser, som de regionale og lokale myndigheder har iværksat. Strukturfondene deltager således i udviklingen af kompetencecentre i nær tilknytning til industri- og universitetscentre, nye uddannelsesteknologier inden for vedvarende uddannelse og uddannelse i skoler og på universiteter samt i udviklingen af forskningscentre og centre for teknologioverførsel, som fremmer forskermobiliteten.

2.3.4. Regionsudvalget mener, at bestræbelserne for overvågning og konstant bevidstgørelse med det formål at fremme innovation er en opgave, som bør støtte sig på de regionale uddannelses- og videreuddannelsesprogrammer. Undervisere, universitetsfolk og undervisningsledere skal sørge for at give deres elever, studerende og virksomhedspersonale en ny kulturel baggrund, hvori der også tages hensyn til innovationsresultater. Der kan blandt andet blive tale om i højere grad at benytte nye informations- og kommunikationsteknikker. Fællesskabsprogrammerne SOCRATES, LEONARDO og INFO 2000 bør her medvirke til at styrke indsatsen på lokalt plan.

2.4. Udbredelse af innovationsresultater og økonomisk og social samhørighed

2.4.1. Regionsudvalget mener, at de regionale og lokale myndigheders udbredelse af innovationsresultater bidrager til at fremme den økonomiske og sociale samhørighed i Europa og til at forbedre levevilkårene for Europas borgere, navnlig i de regioner, som falder ind under mål 1 i strukturfondene. Hvis de regionale innovationssystemer ved hjælp af de nye informations- og kommunikationsteknologier udnyttes bedre og integreres i et net, opnås der en bedre strukturering af det europæiske landkort. Regionsudvalget insisterer i den forbindelse på, at man skal være særlig opmærksom på yderområderne.

2.4.2. Regionsudvalget mener, at de regionale og lokale myndigheder bør støtte etablering af forbindelser mellem forskningscentre, universiteter og virksomheder for derigennem at sikre oprettelsen af net for udveksling af informationer og erfaringer, der er baseret på regionalt, interregionalt og grænseoverskridende samarbejde. Der nævnes i grønbogen en række interessante eksempler på fælles tjenesteydelser for økonomiske og sociale aktører på lokalt plan, som alle potentielle deltagere burde gøres bekendt med. Industriområderne i Italien er opstået omkring mindre virksomheder inden for samme industrisektor; i Danmark er mange SMV'er tilsluttet samme forsknings- og innovationsnet, og i delstaten Baden-Würtemberg råder forsknings- og uddannelsesinstitutioner samt SMV'er over et sammenhængende system for teknisk bistand.

2.4.3. Regionsudvalget henstiller, at støtteforanstaltninger for innovation og innovationsudbredelse ikke kun forbeholdes udformningen af nye metoder og forskning og udvikling generelt; disse foranstaltninger skal også kunne benyttes til finansiering af markedsføring og industrialisering, som er de virkelig jobskabende faktorer. Det mener desuden, at innovation i sig selv kan bidrage til beskæftigelsen.

2.4.4. Regionsudvalget er enig i, at der i Europa er behov for en regional politik for teknologisk overvågning, som vil give de offentlige myndigheder, virksomhederne samt forskningscentrene bedre mulighed for at følge innovationsudviklingen i Europa. Det glæder sig i den forbindelse over gennemførelsen af det europæiske program for »Innovation«, som blandt andet har det mål at fremme oprettelsen af »særlige innovationsformidlingscentre«, som skal udbrede og udnytte forskningsresultater og lette anvendelsen af fællesskabsmekanismer, der støtter projekter inden for forskning, teknologisk udvikling, demonstration og innovationsudnyttelse.

Det er vigtigt, at disse centres europæiske net får et geografisk omfang af kritisk størrelse, så de så effektivt som muligt kan påtage sig fremstød inden for den lokale industri, blandt andet for at kunne udnytte forsknings- og udviklingsresultater, hvad enten disse er fremkommet i eller uden for EU. For øjeblikket har disse innovationsformidlingscentre et net, hvortil 52 institutioner samt fire associerede medlemmer er tilsluttet i de femten medlemsstater samt Island og Norge.

Det er også vigtigt, at disse innovationsformidlingscentre, hvoriblandt nogle er blevet grundlagt af de regionale og lokale myndigheder, benytter sig af de eksisterende lokale centre med den fornødne kompetence, så det bliver muligt at udnytte den foreliggende viden ud fra et kendskab til de lokale behov. Disse centre skal samtidig, alt efter forholdene på stedet (landbrugsområder, industriområder ...) sikre en udveksling i et samarbejde under anvendelse af de nye informations- og kommunikationsredskaber. Det er vigtigt, at centrene fremmer innovation, og at de tager aktivt del i den europæiske økonomi.

2.4.5. Regionsudvalget ønsker, at den debat, som grønbogen lægger op til, må blive en anledning til, at EU og de offentlige myndigheder i øvrigt gennemfører en forenkling af støtteordningerne og de måder, hvorpå de eksisterende forskningsresultater videreformidles, det gælder for eksempel partnerskabsforskning, så de økonomiske og sociale aktører kan få adgang til klarere og mere anvendelige informationer. Det vil i den forbindelse være ønskeligt, at de regionale og lokale myndigheder sammen med innovationsformidlingscentre kunne benyttes som ekspeditionskontor for specielt de små og mellemstore virksomheder.

2.4.6. Regionsudvalget glæder sig over, at der i Sevilla findes et Institut for Teknologiske Fremtidsstudier, hvis hovedopgave er teknologisk overvågning og forskning i teknologi, beskæftigelse og konkurrenceevne. Det vil være ønskeligt, at de informationer, som der indsamles, bliver direkte tilgængelige for regionerne, så der derfra kan ske en videreformidling af den indsamlede viden.

3. Særlige bemærkninger

3.1. Aktionsområde 1 - Udvikling af teknologisk overvågning og teknologiske fremtidsstudier

Regionsudvalget ønsker, at de informationer, som indsamles og bearbejdes af Instituttet for Teknologiske Fremtidsstudier i Sevilla, skal kunne udnyttes på regionalt plan. Dette vil fremme informationsudvekslingen mellem regionerne og give de regionale og lokale myndigheder mulighed for at fremlægge et sammenligningsmateriale, blandt andet statistikker der kan benyttes ved udarbejdelse af synteser om udviklingen i den teknologiske innovation i Europa.

3.2. Aktionsområde 2 - Forskning med sigte på innovation

Selv om der oprettes task forcer på EU-plan, og selv om medlemsstaterne skal yde en større andel af deres BNP til innovation og forskning, er det en ubestridelig kendsgerning, at de regionale og lokale myndigheder i meget høj grad vil kunne øve indflydelse på forskningens organisation i deres respektive områder; samtidig vil de kunne sikre etablering af overvågnings- og lytteorganer for SMV og dermed styrke disses kapacitet inden for forskning i nye teknologier og inden for udnyttelsen af disse.

3.3. Aktionsområde 3 - Udvikling af grunduddannelser og videreuddannelser

Regionsudvalget er overbevist om, at de regionale og lokale myndigheder, der har ansvaret for uddannelse og videreuddannelse, med den finansielle støtte, som EU har foreslået i strukturfondsprogrammerne, SOCRATES, LEONARDO og INFO 2000, vil kunne vække de unges interesse for innovation og betydningen heraf for virksomhedsledelse, vil kunne give dem indblik i de fagområder, der direkte har tilknytning til innovation og forskning, vil kunne skabe samarbejde på forskningsområdet mellem virksomheder og uddannelsesinstitutioner og dermed til forsøg med innovative metoder inden for pædagogik, der befordrer kreativitet og mobilitet. Regionerne vil for deres vedkommende kunne foranstalte et samarbejde mellem universiteter, brancheorganisationer og virksomheder.

3.4. Aktionsområde 4 - Tilskyndelse til mobilitet for studerende og forskere

Innovationsudvikling i Europa forudsætter mobilitet for studerende, forskere og ansatte i virksomheder, og de regionale og lokale myndigheder har i den forbindelse en vigtig rolle, da de trods forskelle mellem deres respektive juridiske og sociale systemer er i stand til at etablere snævre samarbejdskontakter, specielt inden for forskning, uddannelse, videreuddannelse og faglig oplæring, med andre regioner i Europa.

3.5. Aktionsområde 5 - Fremme af forståelsen af fordelene ved innovation

Det er en god idé, når Kommissionen foreslår at igangsætte et fællesskabsprojekt for oplysning om vellykkede erfaringer høstet i Europa og om positive resultater af europæiske innovationstiltag. Regionsudvalget ser gerne, at de regionale og lokale myndigheder inddrages i dette projekt, så de både vil kunne yde deres bidrag til de indkomne, eksemplariske informationer, men også for at give dem mulighed for at medvirke ved udbredelsen af viden om emnet, blandt andet via nye informations- og kommunikationsteknologier. Det vil være en god idé at foretage en første analyse af disse positive eksempler, når resultaterne af høringen om grønbogen giver basis for at igangsætte handlingsprogrammet for innovation, og når man skal udarbejde det 5. rammeprogram for forskning.

3.6. Aktionsområde 6 - Forbedret finansiering af innovationen

Indsatsen inden for forskning, fremstød og udbredelse på innovationsområdet bør støttes med finansielle midler, som i langt højere grad tilgodeser de aktuelle behov. Derfor er det vigtigt, at man sætter sig grundigt ind i grønbogen, så man får mulighed for at formå alle finansielle deltagere til at sætte spørgsmålstegn ved deres støtteordninger, disses målsætninger og anvendelsesformål, alt efter innovationens tværgående karakter, og for at de nu disponible midler, offentlige som private, EU-midler eller regionale midler, kan sættes ind på en mere effektiv og samordnet måde (udarbejdelsen af det 5. rammeprogram for forskning, finansieringen af pilotprojekter for erfaringsudveksling mellem regioner). Det vil også være på sin plads at inddrage ekspertise, forsikrings- og garantiordninger med det formål at tilskynde finansieringsselskaber til at yde lån eller gå ind som deltagere i nationale eller regionale innovationsprojekter.

3.7. Aktionsområde 7 - Indførelse af innovationsbegunstigende beskatning, 8 - Fremme af den intellektuelle og industrielle ejendomsret, 9 - Forenkling af de administrative procedurer, 10 - Et retsgrundlag, der er gunstigt for innovationen

Regionsudvalget tilslutter sig grønbogens forslag om at høre lokalsamfundenes økonomiske og sociale aktører, så man sammen med dem kan fastlægge det bedst mulige beskatningsmæssige, administrative og retslige grundlag for innovation og udbredelse af innovationsresultater.

Tanken om et samordnet handlingsprogram med henblik på forbedring og forenkling af virksomhedernes miljø, specielt med henblik på etablering, udvidelse og overdragelse af virksomheder, giver anledning til at stille forslag om afholdelsen af seminarer på regionalt plan, hvor man vil kunne få en fyldestgørende repræsentation fra de berørte økonomiske og sociale kredse, og pege på nødvendigheden af, at der etableres decentrale faciliteter, der tager sig af information og behandling af administrative formaliteter på regionalt plan med særligt henblik på SMV.

3.8. Aktionsområde 11 - Udvikling af foranstaltninger vedrørende »økonomisk information«

Regionsudvalget godkender de fremførte forslag. Det mener dog, at der bør foretages en forhøjelse af de eksisterende regionale budgetter til fremme af økonomisk information, enten i form af støtte til rådgivning (kontrol og kvalitetsvurdering), vedvarende uddannelse eller støtte ved ansættelse af ledere og mellemledere. Det vil i den forbindelse være hensigtsmæssigt at foretage en regelmæssig evaluering af de aktioner, som iværksættes af de regionale og lokale myndigheder, så man får større viden om, hvilken betydning disse har for de økonomiske resultater i de virksomheder, som har modtaget støtte.

3.9. Aktionsområde 12 - Fremme innovationen i virksomhederne, navnlig SMV'erne, og styrke den regionale dimension i innovationen

Regionsudvalget er enig med Kommissionen i, at det regionale eller lokale niveau er bedst egnet til at kontakte virksomhederne, herunder navnlig SMV'erne, og til at give dem den nødvendige støtte og til at etablere det samarbejde, der vil kunne udnytte deres knowhow, bane vej for nye teknologier og rationalisere deres støttetjenester og endelig styrke samarbejdet mellem universiteter og erhvervsliv.

3.10. Aktionsområde 13 - Fornyelse af det offentliges aktioner til fordel for innovation

Regionsudvalget godkender grønbogens forslag om staten i en ny rolle, som sikrer fremme af forskning og innovation gennem bevidstgørelse og stimulering, forenkling og støttestabilisering samt informationsudbredelse. Det er opmuntrende, at nærhedsprincippet inddrages med henblik på etablering af forbedrede forhold omkring innovation og bedre samråd mellem beslutningstagere og en større rådføring med aktørerne.

4. Konklusion

4.1. Regionsudvalget ser med tilfredshed på den måde, hvorpå Kommissionen har behandlet innovationsfremme og innovationsudbredelse, specielt når det drejer sig om den høring, som skal iværksættes for at udbygge og opgradere grønbogen herom. Den gennemgående henvisning til nærhedsprincippet og de regionale og lokale myndigheders rolle skal fremhæves.

4.2. Kommissionens dokument giver Regionsudvalget lejlighed til at pege på sig selv som bindeleddet mellem EU og de regionale og lokale aktører. Det agter at benytte sig af sine medlemmers erfaringer og bede om deres forslag, som vil kunne berige den sammenfattende rapport og den endelige handlingsplan, som Kommissionen skal udarbejde efter den planlagte høring. Dette vil give Regionsudvalget større mulighed for at udbrede kendskabet til EU's innovationsaktion i de regionale og lokale samfund, som det repræsenterer.

Bruxelles, den 21. marts 1996.

Pasqual MARAGALL i MIRA

Formand for Regionsudvalget

() EFT nr. C 210 af 14. 8. 1995, s. 92.

() EFT nr. C 210 af 14. 8. 1995, s. 109.

() EFT nr. C 100 af 2. 4. 1996, s. 14.

() EFT nr. C 129 af 2. 5. 1996, s. 39.